Sofiero
Sofiero, tidligere kongeligt lystslot ved Øresund umiddelbart nord for Helsingborg i Sverige, opført 1864-65 for den senere kong Oscar 2. og hans hustru, Sofia. Bygningen med de fem tårne blev forhøjet 1874-75. Den omgives af et større haveanlæg med bl.a. mere end 10.000 rhododendron, oprindelig plantet af den senere kong Gustav 6. Adolf, der s.m. den ligeledes haveinteresserede kronprinsesse Margareta overtog slottet som bryllupsgave i 1905. Parrets fem børn, deriblandt den senere dronning Ingrid af Danmark, voksede op på slottet; Ingrids toetagers legehus er bevaret. 
Kongen testamenterede Sofiero til Helsingborg Kommune (1973), og slot og have er åbnet for offentligheden.